Storbanker er udset som hovedmål i et storstilet angreb fra hackergruppen Anonymous på den globale finanssektor. Dansk sikkerhedsselskab opfordrer til skærpet opmærksomhed omkring det proklamerede angreb.

Annonce:

Hvis du har set filmen 'Fight Club', kan du måske huske, at filmens nihilistiske gruppe ultimativt arbejder på at nedbryde det internationale finansielle system og nulstille alle mennesker til samme niveau ved at sprænge banker i luften.I den virkelige verden har hackergruppen Anonymous nu øjnene rettet stift mod børsen i New York og den britiske Bank of England, som ifølge udsagn på sociale medier som Facebook vil blive angrebet på mandag 8. februar klokken 07:00.Gruppen har samtidig med de konkrete angrebsmål også fabrikeret en oversigt over de vigtigste finansielle institutioner i verden, hvor Danmark Nationalbank også figurerer.Den danske it-sikkerhedsvirksomhed CSIS Security Group opfordrer i en nyhedsbulletin til agtpågivenhed over for truslen."Det er uklart, hvor mange sympatisører det vil lykkedes Anonymous at samle omkring denne operation, men CSIS opfordrer til, at særligt online banker og finansielle institutioner øger beredskabet i tilfælde af, at de udses som mål for denne operation," lyder det fra sikkerhedsselskabet.Sikkerhedsselskabet forklarer, at den annoncerede aktion kommer i slipstrømmen på en række DDoS-angreb mod den britiske storbank HSBC.Mandagens aktion er benævnt Operation Ikaros - eller '#Opicarus' på de sociale medier.Angrebet er således opkaldt efter den græske sagnfigur Ikaros, som fløj for tæt på solen med sine hjemmelavede vinger og derpå styrtede i døden.Navnet skal ses i lyset af, at hackergruppen anser organisationer som de finansielle institutioner, efterretningstjenester og våbenindustrien som deltagere i en hemmelig koalition.I koalitionen er det hackergruppen overbevisning, at griskhed er motoren, mens korruption er brændstoffet til at få denne påståede sammensværgelse til at flyve."Ligesom Ikaros har disse magter fløjet for tæt på solen, og tiden er inde til at få deres vinger sat i brand og se deres imperium og de systemer, som deres magt bygger på, gå i stå og crashe ned om ørerne på dem," skriver hackergruppen på Facebook.

"Vi må slå til i hjertet af deres imperium ved igen at smide en skruenøgle i deres maskine. Denne gang står vi overfor et meget større mål: Det globale, finansielle system. Denne gang er målet New Yorks Børs og Bank of England," fortsætter angrebsudmeldingen.Samtidig opfordrer Facebook-gruppen med knap 700 interesserede og 240 deltagere også nye personer til at bakke op om gruppens målsætning."Klargør jeres våben og ret dem mod New York Stock Exchange og Bank of England. Dette er operationen over dem alle. Uskyldige mennesker vil måske miste noget fra aktionen, men magterne mister langt mere. Kom med skytset, brødre," runder Facebook-gruppen sin angrebsopfordring af.Udover New Yorks børs og Bank of England melder sikkerhedsselskabet CSIS Security Group om, at også storbanker som Bank of America, Chase, JPMorgan, HSBC, og Wells Fargo er udset som mål i forskellige former for angreb.